b'\n_START_ARTICLE_\nIranin ja Saudi-Arabian suhteet\n_START_PARAGRAPH_\nIranin ja Saudi-Arabian suhteet ovat kire\xc3\xa4t._NEWLINE_1960- ja 1970-luvuille asti Iran ja Saudi-Arabia olivat muodollisesti liittolaisia, joiden avulla Yhdysvallat pyrki rajoittamaan Neuvostoliiton valtaa Persianlahden alueella. 1970-luvulla Saudi-Arabia alkoi ajaa tiukkaa sunnalaisuutta ja pit\xc3\xa4m\xc3\xa4\xc3\xa4n \xc5\xa1iialaisuutta harhaoppisena. Iran julistautui vallankumouksensa yhteydess\xc3\xa4 vuonna 1979 \xc5\xa1iialaisuuden johtajaksi. N\xc3\xa4ist\xc3\xa4 tapahtumista l\xc3\xa4htien maiden v\xc3\xa4lit ovat olleet kire\xc3\xa4t._NEWLINE_Iranin ja Saudi-Arabian suhteet katkesivat kokonaan vuonna 1988, mutta palautuivat vuonna 1990 Persianlahden sodan my\xc3\xb6t\xc3\xa4. Irakin sodan vuoksi Iranin valta Irakissa kasvoi, mik\xc3\xa4 kiristi Iranin ja Saudi-Arabian suhteita. Sama on toistunut arabikev\xc3\xa4\xc3\xa4n my\xc3\xb6t\xc3\xa4 Jemeniss\xc3\xa4 ja Syyriassa._NEWLINE_Saudi-Arabia katkaisi diplomaattisuhteensa Iraniin vuonna 2016, kun iranilaiset mielenosoittajat sytyttiv\xc3\xa4t Saudi-Arabian suurl\xc3\xa4hetyst\xc3\xb6n tuleen, koska se oli teloittanut siiamuslimien uskonnollisen johtajan Nimr al-Nimrin.'